Gladmelding til alle som liker å gå på ski: Lysløypene er preparert
MANGE LYSLØYPER: Det er fullt mulig å gå på ski for dem som har ventet på skiføret. Mange lysløyper er preparert. Bildet er fra lysløypa på Aufles.
Publisert: 11. desember 2018, kl. 16:00
Sist oppdatert: 11. desember 2018, kl. 16:00
Det har ikke kommet mye snø, men mange lysløyper er preparert og klar.
Kjærstad IL melder at det ikke er mye snø i Kjærstadmarka, men lysløypa på Aufles er klar.
De har også testet ut sin snøkanon og har produsert snø i ett døgn på skistadion.
– Nå er snøen på stadion sikret for denne sesongen, skriver de på sine Facebook-sider.
Leirfjord IL melder at de har kjørt opp spor med scooter i lysløypa på Tovåsen og innover Randalen til trimkassen.
I Hattfjelldal ble lysløypa klar sist helg, og på Vegset stadion har Grane IL preparert for trening.
På Granmoen er lysløypa klar og det er kjørt spor i hele runden pluss avstikkeren inn til Andaktshola.
På Sjåmoen foregår det arbeid med rulleskitraseen ennå, men det er flere kilometer med løyper. Blant annet runden som går ned til hoppbakken. Det er MIL Ski som har preparert foreløpig.
Vefsn kommune gjør i disse dager klar sin nye tråkkemaskin, og den er snart klar for bruk.
– Den innerste runden på rulleskiløypa er nå fin å gå. Det blir en bred og fin sløyfe på en kilometer. Ellers er runden på 2,3 km ned til hoppbakken og stadion grei å gå, sier leder i Mosjøen IL Ski Karle Øvereng.